ગુજરાત ભાજપના પ્રમુખ જીતુ વાઘાણીએ મોંઘવારી, ભાવવધારો, મોંઘાદાટ શિક્ષણ તથા બેરોજગારીથી પીડાતી જનતાને રાહત મળે એવી વાત કહેવાને બદલે મંગળવારે પાટણ ભાજપની બેઠક વેળાએ એવું નિવેદન કર્યું હતું કે, વડાપ્રધાન નરેન્દ્ર મોદીના નેતૃત્વમાં ચાલી રહેલી કેન્દ્રની સરકારના શાસનમાં અનેકવિધ વિકાસ યોજનાઓ ચાલુ કરાઇ છે, રોજના ૨૨ કિમી રોડનું નિર્માણ થઇ રહ્યું છે ત્યારે જે રીતે વિકાસ થઇ રહ્યો છે ત્યારે જનતાએ ભાવવધારા જેવી પીડા સહન કરવી પડે! આ મુદ્દે રાજ્યભરમાં ઘેરા પ્રત્યાઘાત પડતાં બુધવારે વાઘાણીએ તાબડતોબ મીડિયા સમક્ષ હાજર થઇ ખુલાસો કર્યો હતો કે, તેમના નિવેદનને ખોટી રીતે રજૂ કરાયું છે અને એટલે ગેરસમજ ફેલાઇ છે.